CELEX: 62020TN0746
Language: lt
Date: 2020-12-18 00:00:00
Title: Byla T-746/20: 2020 m. gruodžio 18 d. pareikštas ieškinys byloje Grünig / Komisija

2021 2 15   
            
            
               LT
            
            
               Europos Sąjungos oficialusis leidinys
            
            
               C 53/55
            
         
      2020 m. gruodžio 18 d. pareikštas ieškinys byloje Grünig / Komisija
      
      (Byla T-746/20)
      (2021/C 53/71)
      Proceso kalba: prancūzų
      
         Šalys
      
      
         Ieškovė: Grünig KG (Bad Kisingenas, Vokietija), atstovaujama advokatų Y. Melin ir B. Vigneron
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti 2020 m. rugsėjo 25 d. Komisijos įgyvendinimo reglamento (ES) 2020/1336, kuriuo tam tikriems importuojamiems Kinijos Liaudies Respublikos kilmės polivinilo alkoholiams nustatomi galutiniai antidempingo muitai, 1 straipsnio 4 dalį pagal SESV 263 straipsnį tiek, kiek Europos Komisija, nustatydama antidempingo muitą diskriminaciniu pagrindu, suteikdama išimtį, susijusią su galutinio vartojimo procedūra, pažeidė 2016 m. birželio 8 d. Europos Parlamento ir Tarybos reglamento (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių 9 straipsnio 5 dalį,
               
            
                  —
               
               
                  priteisti iš Komisijos ir bet kurios jos reikalavimams palaikyti į bylą įstojusios šalies visas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė nurodo vienintelį pagrindą, susijusį su 2016 m. birželio 8 d. Europos Parlamento ir Tarybos reglamento (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016, p. 21) 9 straipsnio 5 dalies pažeidimu, kiek ginčijamu reglamentu, t. y. 2020 m. rugsėjo 25 d. Komisijos įgyvendinimo reglamentu (ES) 2020/1336, kuriuo tam tikriems importuojamiems Kinijos Liaudies Respublikos kilmės polivinilo alkoholiams nustatomi galutiniai antidempingo muitai (OL L 315, 2020, p. 1), antidempingo muitai nustatomi ne visam importui dempingo kaina, darančiam žalos.
      Ieškovė mano, kad Komisija diskriminaciniu pagrindu nustatė antidempingo muitą importuojamam produktui, pažeisdama Reglamento 2016/1036 9 straipsnio 5 dalį, nes numatė atleisti nuo antidempingo muito pagal galutinio vartojimo procedūrą. Todėl reglamento nuostata yra neteisėta ir turi būti panaikinta.